શેષ ભારતની જેમ કેરળ રાજ્યમાં પણ, શ્રીમતી ઇંદીરા ગાંધી દ્વારા લાદવામાં આવેલી કટોકટીના વિરોધમાં જનસંઘર્ષ મોરચે રા. સ્વ. સંઘ, ભારતીય જનસંઘ, અ. ભા. વિદ્યાર્થી પરિષદ વગેરે સંઘપરિવારના વિવિધ સંગઠનોએ સફળ નેતૃત્વ કરી, કટોકટી વિરુદ્ધનો યશસ્વી સંઘર્ષ જારી રાખ્યો. કટોકટી દરમ્યાન નાગરિક સ્વાતંત્ર્ય અને અખબારી પ્રિસેન્સરશીપ વિરુદ્ધના એ ઐતિહાસિક જનસંઘર્ષમાં સંઘપરિવારની સક્રિયતાથી માર્ક્સવાદીઓના પેટમાં તેલ રેડાયું. ૧૯૭૭માં કટોકટી પછી યોજાયેલી લોકસભા ચૂંટણીમાં ઇંદિરા ગાંધીના કોંગ્રેસ પક્ષને ભારે લપડાક પડી. શેષ ભારતની જેમ કેરળના માર્ક્સવાદીઓ પણ ઇંદિરા ગાંધીની કટોકટીના સમર્થકો હતા. પરિણામે ૧૯૭૫-૭૭ના એ યશસ્વી સંઘર્ષ વર્ષોથી કેરળમાં પણ સંઘ પરિવારની પ્રતિષ્ઠા અને પ્રભાવવૃદ્ધિ જોવામાં આવી. કટોકટી વિરુદ્ધના એ જનસંઘર્ષ દરમ્યાન માર્ક્સવાદી પાર્ટીના અનેક કાર્યકર્તાઓને સંઘ પરિવાર તરફ આકર્ષણ નિર્માણ થયું. એને કારણે તેઓ ભારતીય જનસંઘ તરફ વળ્યા અને સક્રિય પણ બન્યા. પરિણામે માર્ક્સવાદીઓને રા. સ્વ. સંઘ અને સંઘ પરિવારનાં વિવિધ સંગઠનો, તેમના ભાવિપ્રતિસ્પર્ધીઓ તરીકે આંખના કણાની જેમ ખૂંચવા લાગ્યા. આને લીધે જ ૧૯૭૭ પછી માર્ક્સવાદીઓના હિંસક હુમલાઓમાં સંઘ-સ્વયંસેવકો અને સંઘ પરિવારના અન્યાન્ય કાર્યકર્તાઓની નિર્મમ હત્યાઓની સંખ્યા વધતી જ ચાલી.